JAK MY ZA BAJTLA DRAKI PUSZCZALI
I KADZIDŁAMI CIEPALI .
Jak sie jyno żniwa zaczynały kosami siekli reż, pszynica, łowies i jynczmień, no to łobiyli. Jak to łobiyli zesiykli, no to były ścierniska, a na to wszystki bajtle czekały, bo wtedy na tych ścierniskach to my po bosoku fusbal grali. Pokożcie mi dzisio bajtla, kery by łumioł lotać boso po ściyrnisku. Robiyli my też draki z lajstrow, szpilek papioru i na szpagacie my sie jich puszczali. No dzisiyj to mało kery wiy co to jest drak, a to nic inszego jyno dzisiejszy latawiec. Ale teraz to niy kożdy bajtel łumi takigo draka zrobić. Dzisiyj to idom do Chińskigo sklepu i tam kupiom jakigojś potwora, kiery niy wiela przypomino nom downiyjszego draka. My to draki robiyli rostomańte, były Gwiazdy, Krziżoki, Lobłonczoki. Zajś kery bajtel łumioł ździebko majsterkować, tyn robioł Skrzinka, ale to boł już MAJSTERSZTIG. Kożdy drak musioł być dobrze wywożony i musioł mieć łogon.Jyno skrzynka łogona mieć niy musiała, bo tam wiater przechodziył bez taki kanały, a na tych inszych drakach to sie wiater łopiyroł na całej jego flesze, (powierzchni) Draki, no i skrzynki puszczało sie na cienkim, ale mocnym szpagacie. Łoj, godom wom to była wielko łuciecha.
Zajś kadzidła, to były biksy (puszki) po konzerwach, kere my dostowali po wojnie z Ameryki jako pomoc żywnościowa z UNRY. W tych biksach robiyło sie gwojżdziym dziury, a hynkel (uchwyt) robiyli my z drotu. Do takigo kadzidła dowało sie konski rozżarzonego drzewa. Fechtowało sie tym jak kadzidłym w Kościele, a potym szlojdrowało mocno jak sie to robi w rzucie młotym i puszczało. Kadzidło leciało wysoko, a wyglądało to choby jako kometa. Noj wiynkszy efekt to dowało kiej na dworze było już ćma. Tako to była naszo zabawa, a wiyżcie mi, było to piyknie i wesoło.
Hubert Mojżesz
szl_Latn fij_Latn szl_Latn szl_Latn ltz_Latn